《再用前韵走笔答方时鸣侍御二首 其一》
明代·王缜

三日斋居一片心，分明诚积动高深。甘霖喜极新亭记，倬汉虚惊大雅音。

气转风云争鼓舞，声喧凫鸭乱浮沉。江南五月梅天惯，几度晴明几度阴。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。